## Carlos Mazón destaca que el Consell treballarà per a aconseguir la sobirania energètica de la Comunitat Valenciana des del respecte al medi ambient

*** Ha lamentat que estos anys “hàgem sigut la comunitat que menys autonomia energètica ha guanyat i menys renovables ha desenvolupat”
* El cap del Consell ha subratllat la importància de “llevar-nos prejudicis i imposicions ideològiques” per a avançar en el desenvolupament d'estes energies
* Ha reivindicat el “lideratge” de les empreses d'energia de la Comunitat Valenciana
* El president de la Generalitat ha participat en la inauguració dels certàmens Ecofira i Energy Global Expo & Congress**

El president de la Generalitat, Carlos Mazón, ha destacat este dimarts que el Consell treballarà per a aconseguir la sobirania energètica de la Comunitat Valenciana des de “la sostenibilitat, l'equilibri i el respecte al medi ambient”.

Carlos Mazón ha realitzat estes declaracions durant la inauguració de la 20 edició d'Ecofira, Fira Internacional de les Solucions Mediambientals, i de la primera edició d'Energy Global Expo & Congress, la Fira d'Energies i Transició Energètica, que coincidixen en el temps.

Carlos Mazón ha lamentat que estos últims anys “hem sigut la comunitat que menys autonomia energètica ha guanyat, la que menys ha invertit i menys energia renovable i sostenible ha desenvolupat”.

En este sentit, Carlos Mazón ha subratllat la importància de “llevar-nos els prejudicis i la bena de la imposició ideològica” per a avançar “sense eixe tap energètic que hi havia”, en referència a la paralització de les autoritzacions d'expedients per a la implantació de plantes d'energies renovables a la Comunitat Valenciana ocorregudes estos anys.

**Empreses líders**

Així mateix, el president ha manifestat el seu “optimisme” en què es produïsca un major desenvolupament de les energies renovables a la Comunitat Valenciana ja que, segons ha indicat, la Comunitat Valenciana té empreses “líders” en este camp.  “Disposem de gran conglomerat de *startups*, de centres d'investigació i empreses de col·laboració publicoprivada”.

Carlos Mazón s'ha mostrat confiat en el fet que esta legislatura s'avançarà en renovables, en metà, en biogàs i en la sostenibilitat i el respecte al medi ambient.   
Per a fer-ho, ha assenyalat que des del Consell s'eliminarà burocràcia, es rebaixarà la pressió fiscal a la sobirania energètica i l'economia circular i “es deixaran de banda els prejudicis ideològics”.

“Este sector brillarà i ens permetrà ser més competitius, consumir l'energia que produïm i no haver d'importar-la”, ha indicat.

**Gastrónoma**

El president de la Generalitat ha visitat també la Gastrónoma, la Fira Gastronòmica del Mediterrani, que mostra els nous rumbs del sector de la gastronomia lligada a la mar Mediterrània.

Allí Carlos Mazón ha destacat la importància de la gastronomia com a actiu cultural, senyal d'identitat, sector econòmic clau i referent per a molts visitants turístics.  
Gastrónoma compta amb el suport de Turisme Comunitat Valenciana i de la Conselleria d’Agricultura, Ramaderia i Pesca. Així mateix, el certamen compta també amb la col·laboració de les principals associacions sectorials de la Comunitat Valenciana.

**Ecofira**

ECOFIRA és un certamen internacional de solucions mediambientals que enguany celebra la seua 20 edició, amb la participació de 130 firmes que presenten solucions per a pal·liar la crisi energètica i accelerar la transició ecològica.

El certamen se centra en tots els àmbits de la gestió mediambiental, des de la recollida, transport i tractament de residus, a la valorització i reciclatge de residus o sistemes d'eliminació de residus.

Per la seua banda, EGEC reunix tots els actors destacats en política energètica amb l'objectiu de convertir-se en aparador de les últimes tendències, projectes i investigacions.

Fecha: 14/11/2023